CELEX: 62008CJ0410
Ühine tollitariifistik
Kombineeritud nomenklatuur
Tariifne klassifitseerimine
Rubriigid 1515, 1517, 2106 ja 3004
Želatiinkapslid
Kalaõli, nisuidu õli ja aed-mustköömne õli
Pakkematerjali ja pakendi mõiste

Eelotsusetaotlused puudutavad nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (
EÜT L 256, lk 1
; ELT eriväljaanne 02/02, lk 382) I lisas – komisjoni 13. oktoobri 2000. aasta määrusega (EÜ) nr 2388/2000 (
EÜT L 264, lk 1
) muudetud kujul – oleva kombineeritud nomenklatuuri (edaspidi „KN”) rubriikide 1515, 1517, 2106 ja 3004 tõlgendamist. Selle määruse parandusega (
EÜT L 276, lk 92
) asendati määruse esialgne number 2263/2000 numbriga 2388/2000.
Need eelotsusetaotlused esitati äriühingu Swiss Caps AG (edaspidi „Swiss Caps”) ja Hauptzollamt Singeni vahelistes kohtuvaidlustes nimetatud äriühingu poolt Saksamaale imporditud kolme tüüpi, vastavalt kalaõli, nisuidu õli ja aed-mustköömne õli sisaldavate kapslite toiduvalmististena kombineeritud nomenklatuuri klassifitseerimise üle.
Õiguslik raamistik
Määrusega nr 2658/87 kehtestatud KN tugineb kaupade kirjeldamise ja kodeerimise ülemaailmsele harmoneeritud süsteemile (edaspidi „HS”), mille töötas välja Tollikoostöö Nõukogu, nüüd Maailma Tolliorganisatsioon, ning mis jõustati 14. juunil 1983 Brüsselis sõlmitud rahvusvahelise konventsiooniga ja kiideti ühenduse nimel heaks nõukogu 7. aprilli 1987. aasta otsusega 87/369/EMÜ (
EÜT L 198, lk 1
; ELT eriväljaanne 02/02, lk 288). KN-iga on üle võetud HS-i rubriigid ja kuuekohalised alamrubriigid, ainult seitsmes ja kaheksas number tähistavad KN-i enda alljaotisi.
KN-i esimeses osas on esitatud eelsätted. Selle osa I jao – milles on esitatud üldreeglid – A osa „Kaupade [KN-i] klassifitseerimise üldreeglid” (edaspidi „üldreeglid”) sätestab:
„Kaupade klassifitseerimine toimub järgmiste põhimõtete kohaselt.
1.
Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
2.
a)
Iga viidet rubriigis mingile kaubale tuleb vaadelda kehtivana selle kauba kohta ka mittekomplekssel või lõpetamata kujul, tingimusel et sellisel kujul on kaubal komplektse või valmistoote põhiomadused. Samuti kehtib see lahtivõetud või kokkupanemata komplektsete või valmiskujul (või käesoleva reegli põhjal sellisena käsitatavate) toodete kohta.
b)
Iga viidet rubriigis mingile materjalile või ainele tuleb vaadelda kehtivana ka selle materjali või aine segu või ühendi kohta teiste materjalide või ainetega. Mis tahes viidet mingist materjalist või ainest kaubale tuleb vaadelda viitena kaupadele, mis täielikult või osaliselt koosnevad sellest materjalist või ainest. Rohkem kui ühest materjalist või ainest koosnevaid kaupu klassifitseeritakse 3. reegli kohaselt.
3.
Kui 2. reegli punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:
a)
kaupa täpsemalt kirjeldav rubriik on eelistatud üldisemat kirjeldust sisaldavate rubriikide ees. Kui aga kaks või enam rubriiki kirjeldavad vaid osa ainetest või materjalidest, mis sisalduvad segatud või kombineeritud tootes, või ainult osa jaekaubanduse jaoks mõeldud komplekti kuuluvatest üksikesemetest, siis vaadeldakse neid rubriike nende kaupade suhtes kui võrdselt sobivaid, isegi kui üks rubriikidest kirjeldab kaupa täielikumalt või täpsemalt;
b)
segud, erinevatest materjalidest või komponentidest koosnevad kaubad ja jaekaubanduse jaoks mõeldud komplektina esitatud kaubad, mida pole võimalik klassifitseerida reegli 3 punkti a järgi, klassifitseeritakse materjali või komponendi järgi, mis määrab nende põhiomadused, kui selline kriteerium on rakendatav;
c)
kaubad, mida ei saa klassifitseerida 3. reegli punkti a või b järgi, klassifitseeritakse rubriiki, mis on neid võrdsel määral kirjeldavate rubriikide numbrilises järjestuses kõige viimane.
[…]
5.
Eespool nimetatud sätetele lisaks kasutatakse järgmiste kaupade suhtes järgmisi reegleid:
[…]
b)
võttes arvesse 5. reegli punkti a sätteid, klassifitseeritakse kaupu sisaldavad pakkematerjalid ja pakendid […] koos kaupadega, kui nad on niisugused nagu tavaliselt kasutatakse seda tüüpi kaupade puhul. Seda sätet ei kohaldata niisuguste pakkematerjalide või pakendite suhtes, mis on ilmselt sobivad mitmekordseks kasutamiseks.
[…]”
KN-i 5. üldreegli punkti b joonealune märkus terminite pakkematerjal ja pakendid kohta täpsustab:
„Terminid
pakkematerjal
ja
pakendid
tähendavad välimisi või sisemisi tootepakendeid, hoidikuid, ümbriseid või toestusvahendeid, mis ei ole transportimisel kasutatavad vahendid (nt transportkonteinerid), presentkatted, veoseadeldised või transpordi lisaseadmed. Termin
pakendid
ei hõlma 5. üldreegli punktis a nimetatud pakendeid.”
KN-i teise osa III jaotises on grupp 15 „Loomsed ja taimsed rasvad ja õlid ning nende lõhustamise saadused töödeldud toidurasvad; loomsed ja taimsed vahad”.
KN-i IV jaotises on grupp 21 „Mitmesugused toiduained” ja VI jaotises grupp 30 „Farmaatsiatooted”.
Rubriigi 2106 selgitav märkus on sõnastatud järgmiselt:
„Eeldusel, et nad ei ole klassifitseeritud nomenklatuuri mõnda teise rubriiki, kuuluvad sellesse rubriiki:
A)
Toidukaubad inimtarbimiseks, mida saab tarvitada kas otseselt või pärast töötlemist (nagu kuumtöötlemine, vees või piimas lahustamine või keetmine).
B)
Tooted, mis koosnevad osaliselt või täielikult toiduainetest, kasutatakse inimtoidu või jookide valmistamiseks. Sellesse rubriiki kuuluvad tooted koosnevad kemikaalidest (orgaanilised happed, kaltsiumisoolad jne) ning toiduainetest (jahu, suhkur, piimapulber jne), kasutamiseks toidukaupades kas koostisosadena või eesmärgil parandada mõnda nende kaupade omadust (väljanägemist, säilimisomadusi jne) (vaata grupi 38 selgitavaid märkusi).
[…]
Sellesse rubriiki kuuluvad,
inter alia
:
[…]
16)
Sageli ka toidu „täiendajateks” nimetatud tooted, mille põhikomponendiks on taimsed ekstraktid, puuviljakontsentraadid, mesi, fruktoos, jne ning millele on lisatud vitamiine ja mõnikord ka väga väikeses koguses rauaühendeid. Sellised tooted on sageli pakendatud taarasse, mis viitab nende tervistavale mõjule. Sarnased tooted, mis on mõeldud haiguste ja tõvede ärahoidmiseks ja raviks, ei kuulu sellesse gruppi (rubriik 3003 või 3004).”
Põhikohtuasjad ja eelotsuse küsimused
Kohtuasi C-410/08
Swiss Caps deklareeris 8. veebruaril 2001 Saksamaale impordiks kaks kasti jaemüügiks pakendamata, pehmest želatiinist Omega-3 kapsleid KN-i alamrubriiki 21069098kuuluvatena.
Üks kapsel sisaldab 600 mg külmpressitud kontsentreeritud kalaõli ja 22,8 mg kontsentreeritud E-vitamiini. Kapsli kest koosneb 212,8 mg želatiinist, 77,7 mg glütseroolist et 159,6 mg puhastatud veest.
Hauptzollamt Singen leidis oma 13. detsembri 2001. aasta otsuses, et Omega-3 kapslid tuleb klassifitseerida alamrubriiki 15179099, ja suurendas selle tõttu esialgset imporditollimaksu summat, mis oli 525,73 Saksa marka (st ligikaudu 263 eurot), 1058,30 euroni. Swiss Caps esitas selle otsuse peale Finanzgericht Baden-Württembergile käesoleva hagi.
Arvestades põhikohtuasjas käsitletavate kapslite sisu, töötlusviisi ja pakendit ning seda, et vaieldamatult on tegemist toiduvalmististega, mis on mõeldud kasutamiseks toidulisandina, ei ole eelotsusetaotluse esitanud kohus kindel, kas need tooted tuleb klassifitseerida rubriiki 1517.
Nendel tingimustel otsustas Finanzgericht Baden-Württemberg menetluse peatada ja esitada Euroopa Kohtule järgmised eelotsuse küsimused:
„1.
Kas [KN-i] rubriiki 1517 tuleb tõlgendada nii, et sellesse tuleb klassifitseerida vaid ühest – kontsentreeritud – õlist või rasvast valmistised, millele on lisatud üksnes E-vitamiini ja mida rohkem ei ole töödeldud?
2.
Kui esimesele küsimusele tuleb vastata jaatavalt, siis:

kas kombineeritud nomenklatuuri rubriiki 1517 tuleb tõlgendada nii, et 22,8 mg kontsentreeritud E-vitamiini (kontsentreeritud
d-alpha-tocopherol
) lisamine 600 mg kontsentreeritud kalaõlile (Incromega EPA SR 500 TG) välistab kauba klassifitseerimise sellesse rubriiki?
3.
Kui esimesele küsimusele tuleb vastata jaatavalt ning teisele küsimusele eitavalt, siis:

kas [üldreeglit 5] tuleb tõlgendada nii, et kapsli kest, mis koosneb 212,8 mg želatiinist, 77,7 mg glütseroolist ning 159,6 mg puhastatud veest ning mille sisuks on toidulisandina kasutatav valmistis, on vaadeldav pakendina?
4.
Kui kolmandale küsimusele vastatakse eitavalt, siis:

kas [KN-i] rubriiki 1517 tuleb tõlgendada nii, et kapsli kest, mis koosneb 212,8 mg želatiinist, 77,7 mg glütseroolist ja 159,6 mg puhastatud veest, välistab eespool nimetatud kapslite klassifitseerimise sellesse rubriiki?”
Kohtuasi C-411/08
Swiss Caps deklareeris 30. aprillil 2001 Saksamaale impordiks kaks kaubaalust jaemüügiks pakendamata nisuidukapsleid KN-i alamrubriiki 21069098 kuuluvatena.
Üks kapsel sisaldab 580 mg nisuiduõli ja selle kest koosneb 250 mg granuleeritud tärklisest.
Hauptzollamt Singen leidis oma 13. detsembri 2001. aasta otsuses, et nisuidukapslid tuleb klassifitseerida alamrubriiki 15159099, ja suurendas selle tõttu esialgset imporditollimaksu summat, mis oli 100,10 Saksa marka (st ligikaudu 50 eurot), 125,74 euroni. Swiss Caps esitas selle otsuse peale Finanzgericht Baden-Württembergile käesoleva hagi.
Arvestades põhikohtuasjas käsitletavate kapslite pakendit ja seda, et vaieldamatult on tegemist toiduvalmististega, mis on mõeldud kasutamiseks toidulisandina, ei ole eelotsusetaotluse esitanud kohus kindel, kas need tooted tuleb klassifitseerida rubriiki 1515.
Nendel tingimustel otsustas Finanzgericht Baden-Württemberg menetluse peatada ja esitada Euroopa Kohtule järgmised eelotsuse küsimused:
„1.
Kas [üldreeglit 5] tuleb tõlgendada nii, et kapsli kest, mis koosneb granuleeritud tärklisest ja mille sisuks on toidulisand, on vaadeldav pakendina?
2.
Kui esimesele küsimusele tuleb vastata eitavalt, siis:
kas [KN-i] rubriiki 1515 tuleb tõlgendada nii, et kapsli granuleeritud tärklisest kest, mille sisuks on 580 mg kontsentreeritud nisuiduõli, määrab toote põhiomadused nii, et toodet ei saa klassifitseerida [KN-i] rubriiki 1515?”
Kohtuasi C-412/08
Swiss Caps deklareeris 16. oktoobril 2000 Saksamaale impordiks kaks kaubaalust jaemüügiks pakendamata aed-mustköömne kapsleid KN-i alamrubriiki 21069098kuuluvatena.
Üks kapsel sisaldab 500 mg külmpressitud aed-mustköömne õli, 38,7 mg sojaõli, 18,8 mg E-vitamiini, 16 mg võirasva, 10 mg letsitiini, 8,2 mg vaha, 8 mg kaltsiumpantotenaati, 0,2 mg foolhapet 0,11 mg biotiini. Kapsli kest koosneb 313,97 mg želatiinikeetest (47,3% želatiini, 17,2% glütseriini, 35,5% vett), 4,30 mg pastast, milles on 50% titaandioksiidi ja 50% glütseriini, ja 1,73 mg pastast, milles on 25% kinoliinkollast ja 75% glütseriini.
Hauptzollamt Singen leidis oma 2. mai 2001. aasta otsuses, et aed-mustköömne kapslid tuleb klassifitseerida KN-i alamrubriiki 15179099, ja suurendas selle tõttu esialgset imporditollimaksu summat, mis oli 1226,71 Saksa marka (st ligikaudu 336 eurot), 2672,84 Saksa margani (st 1336 euroni). Swiss Caps esitas selle otsuse peale Finanzgericht Baden-Württembergile käesoleva hagi.
Arvestades põhikohtuasjas käsitletavate kapslite pakendit ja seda, et vaieldamatult on tegemist toiduvalmististega, mis on mõeldud kasutamiseks toidulisandina, ei ole eelotsusetaotluse esitanud kohus kindel, kas need tooted tuleb klassifitseerida KN-i rubriiki 1517.
Nendel tingimustel otsustas Finanzgericht Baden-Württemberg menetluse peatada ja esitada Euroopa Kohtule järgmised eelotsuse küsimused:
„1.
Kas [KN-i] rubriiki 1517 tuleb tõlgendada nii, et segule, mis koosneb 500 mg külmpressitud aed-mustköömne õlist (62,5 või 83,3%), 38,7 mg sojaõlist ja 16 mg võirasvast, on 10 mg letsitiini, 18,8 mg E-vitamiini, 8,2 mg vaha, 8 mg kaltsiumpantotenaadi, 0,2 mg foolhappe ja 0,11 mg biotiini lisamine nii vähene, et see ei välista valmistise klassifitseerimist sellesse rubriiki?
2.
Kui esimesele küsimusele tuleb vastata jaatavalt, siis:

kas [üldreeglit 5] tuleb tõlgendada nii, et kapsli kest, mille sisuks on eespool nimetatud ained, on vaadeldav pakendina?
3.
Kui teisele küsimusele vastatakse eitavalt, siis:

kas [KN-i] rubriiki 1517 tuleb tõlgendada nii, et kapsli kest, mis koosneb 313,97 mg želatiinikeetest (47,3% želatiini, 17,2% glütseriini, 35,5% vett), 4,30 mg pastast, mis koosneb 50% titaandioksiidist ja 50% glütseriinist, ning 1,73 mg pastast, mis koosneb 25%-st kinoliinkollasest ja 75%-st glütseriinist, välistab eespool nimetatud kapslite klassifitseerimise sellesse rubriiki?”
Eelotsuse küsimused
Kõigepealt tuleb rõhutada, et neis kolmes kohtuasjas on tooted, mille klassifitseerimist eelotsusetaotlused esitanud kohus Euroopa Kohtult sisuliselt taotleb, sarnaste tunnustega, st selle kohtu sõnul on tegemist toidulisandina kasutatavate valmististega, mis koosnevad peamiselt taimsest või loomsest õlist, millele on lisatud teataval hulgal vitamiine. Need valmistised on kestas, mis koosneb peamiselt želatiinist ja on kapsli kujuga.
Kuna neis kolmes kohtuasjas esitatud kõigi küsimuste eesmärk on sisuliselt kindlaks määrata, millisesse KN-i rubriiki tuleb asjaomased tooted klassifitseerida, siis on kohane anda neile küsimustele ühine vastus.
Kuna eelotsusetaotlused esitanud kohus ei ole veendunud, et asjaomased kaubad tuleb klassifitseerida rubriikidesse 1515 ja 1517, soovitab ta need klassifitseerida KN-i rubriiki 2106. Lisaks leiab see kohus, et KN-i gruppi 30 klassifitseerimine ei ole asjakohane.
Väljakujunenud kohtupraktika kohaselt peab õiguskindluse ja kontrolli lihtsuse huvides kaupade tariifse klassifitseerimise otsustavat kriteeriumi üldjuhul otsima kaupade objektiivsete tunnuste ja omaduste hulgast, nii nagu need on määratletud KN-i rubriigi sõnastuses ning jaotise või grupi märkustes (vt eelkõige 18. juuni 2009. aasta otsus kohtuasjas C-173/08: Kloosterboer Services, EKL 2009, lk I-5347, punkt 24, ja seal viidatud kohtupraktika).
Komisjoni väljatöötatud KN-i selgitavad märkused ja Maailma Tolliorganisatsiooni väljatöötatud HS-i selgitavad märkused aitavad oluliselt kaasa erinevate tariifirubriikide tõlgendamisele, kuid need pole õiguslikult siduvad (vt eespool viidatud kohtuotsus Kloosterboer Services, punkt 25).
Lisaks võib objektiivseks klassifitseerimiskriteeriumiks olla ka toote kasutuseesmärk, kui see tuleneb nimetatud toote olemusest, mida omakorda saab hinnata selle toote objektiivsete tunnuste ning omaduste alusel (vt 11. juuni 2009. aasta otsus kohtuasjas C-16/08: Schenker, EKL 2009, lk I-5015, punkt 25).
Käesoleval juhul ilmneb nii eelotsusetaotlustest kui ka Swiss Capsi poolt kohtuistungil esitatud selgitustest, et kolmes põhikohtuasjas kõne all olevad kapslid on taimsetest või loomsetest õlidest valmistatud toiduvalmistised, mis toimivad toidulisandina.
Sellega seoses mainib KN-i rubriigi 2106 sõnastus mujal nimetamata toiduvalmistisi. HS-i selgitavad märkused selle rubriigi kohta täpsustavad, et sellega on hõlmatud eelkõige toidu „täiendajateks” nimetatud valmistised, mis on sageli pakendatud nii, et see viitab nende tervistavale mõjule.
Tuleb rõhutada, et kest, mis sisaldab selliseid õlisid, nagu käsitletakse põhikohtuasjas, ei ole „pakkematerjal ja pakend” üldreegli 5 tähenduses. Taoliste õlide, nagu käsitletakse põhikohtuasjas, selline esitusviis on tegelikult määrava tähtsusega tegur, mis viitab sellele, et need toimivad toidulisandina, kuna see esitusviis määrab ära toiduvalmistise annused, omastamise ja selle, kus need peavad toimet avaldama. Seega on kest see, mis koos selle sisuga määrab põhikohtuasjades käsitletavate toodete kasutuseesmärgi ja olemuse.
Kauba klassifitseerimine rubriiki 2106 on siiski võimalik vaid tingimusel, et asjaomased toiduvalmistised on mujal nimetamata.
Kolme põhikohtuasja kostja leiab esiteks, et tegelikult tuleb asjaomased kaubad klassifitseerida mõnesse KN-i grupi 15 rubriiki nimelt kui „Loomsed ja taimsed rasvad ja õlid ning nende lõhustamise saadused; töödeldud toidurasvad; loomsed ja taimsed vahad”.
Nõnda on KN-i rubriikides 1515 ja 1517 määratletud kaubad rasvad, mis on mõeldud mis tahes viisil kasutamiseks.
Siiski on ühelt poolt nii, et asjaolu, et põhikohtuasjades käsitletavate toiduvalmististe koostisosadeks olevad toorained, nimelt loomsed ja taimsed õlid on osaliselt hõlmatud KN-i rubriikidega 1515 ja 1517, ei välista nende klassifitseerimist rubriiki 2106, kuna – nagu on rõhutatud käesoleva otsuse punktis 32 – nende valmististe objektiivsed tunnused ja omadused määravad ära nii see, et need on pakendatud kapslisse, kui ka nende koostis. KN-i rubriigid 1515 ja 1517 aga välistavad toodete selle omadusega arvestamise.
Arvestades seda, et üldreegli 3 punkti a kohaselt on kaupa täpsemalt kirjeldav rubriik eelistatud üldisemat kirjeldust sisaldavate rubriikide ees, on teiselt poolt nii, et kolmes põhikohtuasjas kõne all olevad kaubad kuuluvad KN-i rubriiki 2106, kuna see rubriik on põhikohtuasjade konteksti arvestades täpsem kui KN-i rubriigid 1515 ja 1517
Teiseks ei saa tooteid klassifitseerida KN-i rubriiki 3004, kuna eelotsusetaotlused esitanud kohtu andmetel ei ole põhikohtuasjades käsitletavad tooted kasutatavad ravis või profülaktikas, nagu nõuab KN-i rubriigi 3004 sõnastus.
Viimasena, kolmandaks ei välista kolmes põhikohtuasjas käsitletavate kaupade rubriiki 2106 klassifitseerimist see, et komisjoni 3. detsembri 1992. aasta määrus (EMÜ) nr 3513/92 teatavate kaupade klassifitseerimise kohta koondnomenklatuuris (
ELT L 355, lk 12
; ELT eriväljaanne 02/04, lk 369) klassifitseerib konkreetse želatiinkapslis õlipreparaadi KN-i alamrubriiki 15179099.
Ühelt poolt ei ole need kaubad tegelikult identsed määruses nr 3513/92 käsitletavate kaupadega. Teiselt poolt tuleb komisjoni 20. aprilli 2007. aasta määruse (EÜ) nr 438/2007 teatavate kaupade klassifitseerimise kohta kombineeritud nomenklatuuris (
ELT L 104, lk 18
) soovitab klassifitseerida KN-i rubriiki 2106 kaubad, mis oma koostise, esitusviisi ja kasutuseesmärgi poolest on sarnased põhikohtuasjades käsitletavate kaupadega.
Seega tuleb kõigist eeltoodud kaalutlustest lähtudes tõlgendada määruse nr 2658/87 I lisas olevat KN-i tõlgendada nii, et:
—
želatiinkapslis toiduvalmistis, mis sisaldab 600 mg külmpressitud kontsentreeritud kalaõli ja 22,8 mg kontsentreeritud E-vitamiini, mille kapsel on kest, mis koosneb 212,8 mg želatiinist, 77,7 mg glütseroolist ja 159,6 mg puhastatud veest ning mis toimib toidulisandina;
—
želatiinkapslis toiduvalmistis, mis sisaldab 580 mg nisuidu õli, mille kapsel on kest, mis koosneb 250 mg granuleeritud tärklisest ning mis toimib toidulisandina;
—
želatiinkapslis toiduvalmistis, mis sisaldab 500 mg külmpressitud aed-mustköömne õli, 38,7 mg sojaõli, 18,8 mg E-vitamiini, 16 mg võirasva, 10 mg letsitiini, 8,2 mg vaha, 8 mg kaltsiumpantotenaati, 0,2 mg foolhapet ja 0,11 mg biotiini, mille kapsel on kest, mis koosneb 313,97 mg želatiinikeetest (47,3% želatiini, 17,2% glütseriini, 35,5% vett), 4,30 mg pastast, mis koosneb 50% titaandioksiidist ja 50% glütseriinist, ning 1,73 mg pastast, mis koosneb 25% kinoliinkollasest ja 75% glütseriinist, ning mis toimib toidulisandina,
kuuluvad KN-i rubriiki 2106.
Kohtukulud
Kuna põhikohtuasja poolte jaoks on käesolev menetlus eelotsusetaotluse esitanud kohtus pooleli oleva asja üks staadium, otsustab kohtukulude jaotuse siseriiklik kohus. Euroopa Kohtule märkuste esitamisega seotud kulusid, välja arvatud poolte kohtukulud, ei hüvitata.

Esitatud põhjendustest lähtudes Euroopa Kohus (viies koda) otsustab:

Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas – komisjoni 13. oktoobri 2000. aasta määrusega (EÜ) nr 2388/200 muudetud kujul – olevat kombineeritud nomenklatuuri tuleb tõlgendada nii, et:

—
želatiinkapslis toiduvalmistis, mis sisaldab 600 mg külmpressitud kontsentreeritud kalaõli ja 22,8 mg kontsentreeritud E-vitamiini, mille kapsel on kest, mis koosneb 212,8 mg želatiinist, 77,7 mg glütseroolist ja 159,6 mg puhastatud veest ning mis toimib toidulisandina;

—
želatiinkapslis toiduvalmistis, mis sisaldab 580 mg nisuidu õli, mille kapsel on kest, mis koosneb 250 mg granuleeritud tärklisest ning mis toimib toidulisandina;

—
želatiinkapslis toiduvalmistis, mis sisaldab 500 mg külmpressitud aed-mustköömne õli, 38,7 mg sojaõli, 18,8 mg E-vitamiini, 16 mg võirasva, 10 mg letsitiini, 8,2 mg vaha, 8 mg kaltsiumpantotenaati, 0,2 mg foolhapet ja 0,11 mg biotiini, mille kapsel on kest, mis koosneb 313,97 mg želatiinikeetest (47,3% želatiini, 17,2% glütseriini, 35,5% vett), 4,30 mg pastast, mis koosneb 50% titaandioksiidist ja 50% glütseriinist, ning 1,73 mg pastast, mis koosneb 25% kinoliinkollasest ja 75% glütseriinist, ning mis toimib toidulisandina,

kuuluvad selle kombineeritud nomenklatuuri rubriiki 2106.

Allkirjad
(
*1
)	Kohtumenetluse keel: saksa.